b'\n_START_ARTICLE_\nBruqin\n_START_SECTION_\nHist\xc3\xb2ria\n_START_PARAGRAPH_\nBruqin \xc3\xa9s un lloc antic. Aqu\xc3\xad l\'explorador franc\xc3\xa8s Victor Gu\xc3\xa9rin hi va trobar una gran quantitat de pedres tallades en les parets de les cases modernes, i una tomba antiga prop del poble amb dues cambres sepulcrals.._NEWLINE_S\'hi ha trobat terrissa dels per\xc3\xadodes bizant\xc3\xad, omeia, croat/ai\xc3\xbabida i mameluca.\n_START_SECTION_\n\xc3\x88poca otomana\n_START_PARAGRAPH_\nEl lloc apareix en 1596 als registres fiscals otomans com a Bruqin, com a part de la n\xc3\xa0hiya de Jabal Qubal al liw\xc3\xa0 de Nablus. Tenia una poblaci\xc3\xb3 de 16 llars, totes musulmanes. Els vilatans pagaven impostos sobre el blat, ordi, collites d\'estiu, olivers, cabres i ruscs, i una premsa per ra\xc3\xafm o olives._NEWLINE_En 1870 Gu\xc3\xa9rin va estimar que la vila tenia 300 habitants. En el Survey of Western Palestine de la Palestine Exploration Fund de 1882 la vila (anomenada Berukin) fou descrita com \xc2\xabuna vila de grand\xc3\xa0ria moderada a l\'extrem d\'un esper\xc3\xb3, amb un fort pendent fins a la vall, en la qual hi ha deus just per sota de les cases. Al sud hi ha coves, al nord olives.\xc2\xbb\n_START_SECTION_\n\xc3\x88poca del mandat brit\xc3\xa0nic\n_START_PARAGRAPH_\nEn el cens de Palestina de 1922 organitzat per les autoritats del Mandat Brit\xc3\xa0nic, Bruqin tenia una poblaci\xc3\xb3 de 367 musulmans, que augmentaren en el cens de 1931 a 534 habitants, tots musulmans, en un total de 90 cases._NEWLINE_En 1945  la poblaci\xc3\xb3 era de 690 musulmans, mentre que l\'\xc3\xa0rea total de terra era de 12,628 d\xc3\xbanams, segons un cens oficial de terra i poblaci\xc3\xb3. D\'aquests 3,175 eren de plantacions i terra de rec, 2,301 per cereals, mentre 28 d\xc3\xbanams eren classificats com a s\xc3\xb2l edificat.\n_START_SECTION_\nDespr\xc3\xa9s de 1948\n_START_PARAGRAPH_\nDespr\xc3\xa9s de la de la Guerra araboisraeliana de 1948, i despr\xc3\xa9s dels acords d\'Armistici de 1949, Bruqin va restar en mans de Jord\xc3\xa0nia. Despr\xc3\xa9s de la Guerra dels Sis Dies el 1967, ha estat sota ocupaci\xc3\xb3 israeliana. Els seus habitants denuncien que des de 1987 els residus t\xc3\xb2xics de les ind\xc3\xbastries israelianes dels assentaments dels voltants han provocat problemes de salut cr\xc3\xb2nics als palestins locals.\n_START_SECTION_\nOcupaci\xc3\xb3 de terres de la vila\n_START_PARAGRAPH_\nEn 2014 el Consell Regional de Shomron comen\xc3\xa7\xc3\xa0 a treballar per desenvolupar una granja de 25 acres en un tur\xc3\xb3 al nord-oest de Bruqin, que formen part de 110 acres que pertanyen a les viles palestines properes d\'Adiq i Biddya. Encara que Adiq era a l\'\xc3\x80rea A, sota jurisdicci\xc3\xb3 palestina, les terres de la vila s\xc3\xb3n a l\'\xc3\x80rea C, on s\'ha prohibit als palestins de construir i que Israel va declarar terres de l\'estat en 1985. L\'acc\xc3\xa9s a les terres de cultiu es fa a trav\xc3\xa9s de les terres de Bruqin, on hi ha plantades oliveres. L\'aparent intenci\xc3\xb3 \xc3\xa9s crear una continu\xc3\xaftat territorial entre la L\xc3\xadnia Verda i l\'assentament israeli\xc3\xa0 d\'Ariel amb nous assentaments com Leshem i Brukhin. Segons els vilatans de Bruqin, usar l\'acc\xc3\xa9s a la carretera \xc3\xa9s il\xc2\xb7legal, i Israel bloqueja els camins de les viles fins a Sarta.\n_START_SECTION_\nEconomia\n_START_PARAGRAPH_\nAl voltant del 70% dels homes en edat de treballar treballaven a Israel com a m\xc3\xa0 d\'obra abans de la Segona Intifada. Actualment la taxa d\'atur \xc3\xa9s del 80%. Hi ha feina agr\xc3\xadcola estacional. Al voltant de 150 de cada 500 fam\xc3\xadlies s\xc3\xb3n dependents de l\'ajuda, o b\xc3\xa9 de la Creu Roja o del Ministeri d\'Afers Socials de l\'Autoritat Nacional Palestina. Hi ha dues mesquites, un club juvenil i un gimn\xc3\xa0s al municipi. Tamb\xc3\xa9 hi ha tres escoles, inclosa una escola de nenes d\'1 a 12 anys, una de nois de prim\xc3\xa0ria i secund\xc3\xa0ria i una preparat\xc3\xb2ria de nois. Per a l\'atenci\xc3\xb3 hospital\xc3\xa0ria, els residents viatgen a Ramallah, per\xc3\xb2 per emerg\xc3\xa8ncies van a la propera Salfit._NEWLINE_Bruqin dep\xc3\xa8n principalment de l\'agricultura. L\'\xc3\xa0rea de la ciutat \xc3\xa9s de 13,237 d\xc3\xbanams, dels quals 1,336 d\xc3\xbanams s\xc3\xb3n s\xc3\xb2l edificat. Uns 1,200 d\xc3\xbanams s\xc3\xb3n plantats amb arbres fruiters, especialment oliveres, uns 3,000 d\xc3\xbanams s\xc3\xb3n usats pel pasturatge i aproximadament 8,000 d\xc3\xbanams s\xc3\xb3n usats amb intenci\xc3\xb3 d\'assentament, incloses carreteres de circumval\xc2\xb7laci\xc3\xb3.\n_START_SECTION_\nGovern\n_START_PARAGRAPH_\nBruqin \xc3\xa9s governada per un consell municipal liderat per l\'alcalde Ekremah M. Samara, qui succe\xc3\xad Ghassan Sabra. Les eleccions estan programades per a realitzar-se cada quatre anys, per\xc3\xb2, no hi ha hagut eleccions des de 1996. El consell municipal estableix l\'"ocupaci\xc3\xb3 [israeliana]" com a ra\xc3\xb3.'